Kim Edberg Andersen (DD), 2024-12-03:
Tak for det, formand.
Det er jo et lovforslag, hvor vi lige blander fire ting sammen igen.
Det er hurtigt, og det er nemt.
Den første del af overskriften er der nogle der er enige i, og den næste del af overskriften er der andre der er enige i, men vi skal alle sammen lige stemme for, for så kan vi om 3 år få at vide: Jamen I stemte jo for, så I må være enige i det hele.
Sådan er vi ikke i Danmarksdemokraterne.
Så det er sagt nu, hvis det kommer bag på nogen, at jeg så senere kunne finde på at sige, at f.eks. klapning under 6 m synes jeg er nødvendigt nogle steder.
For den eneste sammenkobling, der er i det her, er, at det er noget, der foregår på vandet, og så tænker regeringen: Hvis det er blåt, kan vi samle det i ét lovforslag.
Vi skal passe på herinde med at tænke, at vi har så travlt, at vi simpelt hen ikke orker at dele tingene op og så behandle dem ordentligt – en, to, tre, fire, som hr. Erling Bonnesen sagde.
For det er fire forskellige ting, og ulempen er jo, at noget af det er rigtig godt.
Det med røggas giver meget god mening.
Det er for øvrigt også noget, vi allerede har skrevet ind i en aftale, så der er vi jo ligesom bundet alle sammen.
Så er der noget, vi ikke har skrevet ind i en aftale, og der er vi jo så ligesom ikke helt bundet alle sammen, men det er alt sammen i det samme lovforslag her, og det er en uskik; det er simpelt hen en uskik.
Så fra Danmarksdemokraternes side kommer vi simpelt hen til at sige: Hold op, hvor vil vi gerne det med røggas.
Der er nogle små detaljer, vi er uenige i, med nogle lukkede systemer osv., men vi skal jo ikke bare hælde det ud i havet, når vi har en teknisk løsning, der kan ordne det, så lad os gøre det.
Med hensyn til klapning var hr. Erling Bonnesen jo inde på det, især i forhold til Limfjorden.
Jeg er jo oppe fra området omkring Limfjorden, og jeg har en oplysning, som nok kan komme bag på nogle: Hvis ikke vi havde en sejlrende i Limfjorden, kunne man gå over langt de fleste steder.
Dybere er det såmænd ikke.
Du skal nok op på tæer der, hvor det er dybest, og i sejlrenden skal du have rigtig lange ben, men over på den anden side kan du nå.
Det vil sige, at vi ikke har noget over 6 m.
Hvis ikke vi kan klappe dér, ender det med, at måden, man skal ud at fiske på, er, at jollen skal hives ud af sanddyngerne oppe på jorden, og så kan vi lige så godt sætte hjul og en elmotor på, og så har vi en elbil.
Vi skal lade være med at gøre tingene tossede.
Lad os nu tage tingene en ting ad gangen, finde nogle gode løsninger undervejs og så komme i mål for miljøet.
Jeg ved ikke, hvorfor man har så travlt, i forhold til at det alt sammen skal tages sammen.
Vi kunne tage dem fire gange i træk nu her.
Så havde vi brugt 45 minutter pr. styk, og så ville vi alle sammen komme hjem til aftenkaffen alligevel.
I Danmarksdemokraterne ønsker vi, at vi opdeler det her, sådan at det, vi allerede har lavet aftaler om, bliver en del for sig, så vi ikke bliver bundet af noget nyt, og så tager vi det andet hver for sig.
Som udgangspunkt kommer Danmarksdemokraterne også til at stemme for lovforslaget, men med det lille forbehold, at hvis jeg synes, det bliver helt tudetosset undervejs frem til tredjebehandlingen, kan det være, jeg ændrer mening.
Det er heldigvis fordelen ved at være folketingspolitiker: Det er først under tredjebehandlingen, der skal tages endelig stilling til det.
I dag er vi positive.
Vi skal have styr på røggasudledningerne, og det er det her et skridt på vejen til, så Danmarksdemokraterne er forholdsvis positive med det lille aber dabei, at det er en uskik; det ved jeg faktisk ikke hvordan man siger på dansk.
Det hedder tilføjelse.
Det vidste jeg så godt.
Men det er simpelt hen en uskik at samle ting, hvis eneste fællesnævner er, at det har noget med vand at gøre.
Tak for ordet.